Det internasjonale krigsforbrytertribunalet for det tidligere Jugoslavia

**Det internasjonale krigsforbrytertribunalet for det tidligere Jugoslavia** (egentlig **Det internasjonale tribunalet for straffeforfølgelse av personer ansvarlige for alvorlige brudd på internasjonal humanitær lov begått på territoriet til det tidligere Jugoslavia siden 1991** og også kjent ved den engelske forkortelsen **ICTY**) var en internasjonal domstol som eksisterte fra 1993 til 2017. Den hadde som ansvar å etterforske og dømme i saker vedrørende krigsforbrytelser i det tidligere Jugoslavia. Tribunalet var underlagt De forente nasjoner (FN) og hadde sete i Haag i Nederland.

De siste dommene skulle etter planen avsies 29. november 2017 og domstolen legges ned samme år. Under opplesing av dommen drakk den tiltalte Slobodan Praljak noe som skal ha vært gift og døde samme dag. De seks sakene som ble avsluttet 29. november, inkluder Praljak, endte alle med dom.

Resterende funksjoner for ICTY er overført til en etterfølgerinstitusjon, Den internasjonale restmekanismen for straffetribunaler (*International Residual Mechanism for Criminal Tribunals*).

## Historie
Tribunalet ble opprettet gjennom FNs sikkerhetsråds resolusjon 827 den 25. mai 1993, etter et forslag fra Tysklands daværende utenriksminister Klaus Kinkel. 

## Saksområde
Tribunalet dømmer i saker som gjelder forbrytelser begått i det tidligere Jugoslavia etter 1991. Sakene gjelder grove brudd på Genèvekonvensjonen av 1949, brudd på krigens folkerett, folkemord og forbrytelser mot menneskeheten. 

Det kan bare forfølge enkeltpersoner, ikke organisasjoner eller stater. Tribunalet kan gi straff inntil livsvarig fengsel. Forskjellige land har gått med på å fullbyrde straffene som tribunalet idømmer.

## Praksis
Til sammen har tribunalet tiltalt 161 personer, og 149 av disse tiltalene var avgjort per mars 2016. På samme tidspunkt foregikk prosesser mot tolv personer. Alle domstolens saker er ferdig etterforsket, og det vil ikke bli tatt ut nye tiltaler. 

Nye saker om krigsforbrytelser i Bosnia-Hercegovina behandles av Domstolen i Bosnia-Hercegovina.

Slavko Dokmanovic var tiltalt for medvirkning på drap over 200 sivile i Vukovar i november 1991. Han hengte seg og døde i cellen i 1998. Milan Babic, tidligere president i den selverklærte republikken serbisk Krajina, sonet en dom på 13 år for krigsforbrytelser i Kroatia. Babic ble funnet død i cellen i 2006.

## Tribunalets organisasjon
Tribunalet består av domstolen, en påtaleavdeling og en domstolsadministrasjon. 

Domstolen ledes av en president. Den består av tre avdelinger som behandler sakene i første instans og i tillegg en ankeinstans. Ankeinstansen (Appeals Chamber) består av sju fast ansatte dommere, hvorav to er ansatt i Jugoslavia-tribunalet og to er ansatt i Rwanda-tribunalet. Under en ankebehandling settes ankeinstansen med fem dommere. 

Tribunalet har et årlig budsjett på 310 millioner dollar, som tilsvarer 1,6 milliarder kroner, og har 1&nbsp;200 ansatte. Sjefsanklageren er den belgiske juristen Serge Brammertz, som tok over etter Carla del Ponte 1. januar 2008.

## Norges forhold til tribunalet

## Behandlete saker (utvalg)
*Radovan Karadžić, tidligere president i Republika Srpska fikk en dom i på 40 års fengsel  i mars 2016. Dommen er ikke rettskraftig per mars 2016. Tiltaltes advokat sier at dommen vil bli anket, og forsvarerne forventer at 30 dagers-fristen for å anke, blir forsøkt forlenget. 

### Gjenstående saker i første instans (mars 2016)
*Ratko Mladić, bosnisk-serbisk general i Republika Srpska, arrestert 2011 og dømt til livsvarig fengsel i november 2017. 
*Goran Hadžić, serbisk leder i Krajina-republikken (arrestert 2011)

### Påankede saker (mars 2016)
* Jadranko Prlić
* Bruno Stojić 
* Slobodan Praljak - domstolen avviste anken i november 2017. Mens kjennelsen ble lest opp drakk Praljak av en liten flaske som skal ha inneholdt gift og retten ble hevet da forsvareren ropte at klienten hadde tatt gift. Kort tid etter ble det meldt at Praljak var død.
* Milivoj Petković
* Valentin Ćorić
* Berislav Pušić
* Mićo Stanišić
* Stojan Župljanin

### Tidligere saker
*Slobodan Milošević, serbisk president (arrestert 2002, død av sykdom i 2006 før saken var avsluttet)
*Milan Martić, serbisk president i Krajina-republikken (arrestert 2005)
*Milan Babić, serbisk president i Krajina-republikken (død i 2006, trolig selvmord)
*Željko Ražnatović, kjent som «Arkan», serbisk paramilitær leder (død 2000)
*Ramush Haradinaj, albansk statsminister i Kosovo 
*Vlastimir Đorđević, serbisk general i Kosovo (arrestert 2007)
*Enver Hadžihasanović, bosnisk general
*Momčilo Krajišnik, serbisk statsminister i Republika Srpska
*Nebojša Pavković, øverstkommanderende for Jugoslavias hær
*Pavle Strugar, montenegrinsk general
*Ante Gotovina og Mladen Markač - frikjent i ankedomstolen i november 2012.
*Vojislav Šešelj - frifunnet (på alle punkter) i 2016

## Se også
* Jugoslaviakrigene
* Srebrenica-massakren

## Referanser


## Eksterne lenker
* 
* Balkan Cooperation on War Crimes
* ICTY Indictments and Proceedings
* Key figures of ICTY Cases 
* Persons publicly indicted by the ICTY for war crimes, ICTY